'Sataniese ritueel': Beskuldigde het glo God gevind | Maroela Media
Suzette Heath, kliniese sielkundige, het gesê Theologo se vermeende moordenaars het nooit hul planne volledig uiteengesit nie. Heath het een van die beskuldigdes, Robin Harwood, gekonsulteer. "Daar was selfs onenigheid oor waar die moord sou plaasvind. 'n Paar van die beskuldigdes het gedink dit sou eers drie weke later plaasvind," het Heath getuig.
Volgens Heath het die beskuldigdes ook te min petrol gehad om 'n persoon te laat verkool. Die groep aanvallers het glo 'n klein bietjie petrol in 'n vrugtesapbottel saamgebring.
Theologo het op 28 Oktober 2011 in die hospitaal aan haar beserings beswyk nadat sy herhaaldelik met 'n klip oor die kop geslaan en aan die brand gesteek is nadat petrol oor haar uitgegooi is. Dit was glo deel van 'n ritueel om "siele te verkoop". Die voorval het op 'n koppie in Linmeyer buite Johannesburg plaasgevind. Haar vriendin, wat in daardie stadium 14 jaar oud was, het die aanval oorleef.
Heath sê die groep het nooit bevestig wie aan die aanval sou deelneem nie. "Die groep het nooit konsensus bereik nie."
Volgens Heath het Harwood Theologo liefgehad. "Hy het haar as die 'vrou van die huis' beskou." Harwood en Theologo was glo vroeër vir 'n kort rukkie lank in 'n verhouding.
Heath het aan die hof gesê Harwood glo Theologo se moord het hom na God gelei. "Die hele ding het verkeerd geloop, so Harwood glo dit is hoe God bepaal het dat hy Hom moet ontmoet."
Uit haar aantekeninge het Heath Harwood se woorde voorgelees: "Ek is jammer dat dit gebeur het. Ek kan nie negatief daarna kyk nie, want dan sal ek breek."
Harwood het nie daaraan gedink om die meisies te help nadat hulle aan die brand gesteek is nie. Hy en sy medebeskuldigdes het die beseerde meisies op die koppie agtergelaat. "Hy het gesê hy het weggehardloop, hy het nie daaraan gedink om hulle te help nie."
Heath het getuig sy kon nie bepaal of Harwood en sy medebeskuldigdes besorg was oor die meisies se welstand nie, aangesien hulle die volgende dag in 'n klub gaan kuier het.
Sy het vroeër verduidelik waarom Harwood nie al die besonderhede van die voorval kan onthou nie. "Dis moontlik dat hy sy eie bydrae tot die voorval wil verminder. Alhoewel hy dalk bewus was van sy dade, het hy moontlik nie die gevolge ten volle begryp nie."
Heath sê groepsdruk, alkohol, dwelmmiddels en die feit dat die voorval 'n ooreenkoms met die duiwel ingesluit het, kon moontlik daartoe bygedra het dat Harwood nie vroeër uit die aanval onttrek het nie.
Harwood, Linden Wagner, Courtney Daniels en Harvey Isha staan tereg op die moord van Theologo en poging tot moord op haar vriendin.
Jeremy King en Lester Moody het vroeër skuld beken op hul aandeel in die moord en is elk tot 17 jaar tronkstraf gevonnis, waarvan vyf jaar opgeskort is.